Sydpoltraversen

Sørpoltraversen eller Sydpoltraversen (engelsk: South Pole Overland Traverse (SPoT), eller McMurdo–South Pole Highway) er en snøvei mellom McMurdo Station ved kysten av Antarktika og Amundsen–Scott-basen på Sørpolen. Den er 1 600 kilometer lang og ble bygget i perioden 2002 til 2007 av National Science Foundation, som også driver basene i begge ender. Formålet med veien er å transportere gods til Sørpolen.

Traversen ble konstruert ved å jevne ut snødrifter og -skavler og fylle inn bresprekker, og er markert med flagg på bambuspåler. Fra McMurdo Station går ruten over Rossisen til Leverettbreen, hvor den stiger opp til Antarktisplatået og videre til Sørpolen. Konstruksjonen av Sørpoltraversen startet i 2002 og i desember 2005 ble den for første gang benyttet i hele sin lengde. Traversen passerer gjennom to sprekkesoner hvor nye bresprekker stadig dannes, noe som nødvendiggjør regelmessig bruk av bakkepenetrerende radar for kartlegging og innfylling.

Tidligere foregikk all transport til Amundsen–Scott-basen med fly fra McMurdo, en flytur på tre timer med LC-130. Åpningen av Sørpoltraversen betød at sørpolbasen ikke lenger trengte å ta hensyn til begrensninger på vekt og størrelse. Vitenskapelig utstyr som teleskop måtte tidligere deles opp i mindre deler for frakt med fly, men nå ble det mulig å frakte store mengder last og drivstoff med landgående konvoier av beltegående kjøretøyer og sleder. Veien gir også mulighet for støtte til forskningsleire andre steder på polarplatået.

 Referanser 

 Eksterne lenker 


Kategori:Sydpolen
Kategori:Veier i Antarktis
Kategori:Artikler i Antarktis-prosjektet